Lava (band)

Lava er en norsk musikkgruppe som ble etablert 1977 i Årdal av Per Hillestad på trommer og gitarist Svein Dag Hauge som fikk med seg Kjell Hestetun på bass og Stein Eriksen på tangenter. Bandet spiller jazzrock og poprock.

Karriere 
Lavas gjennombrudd i Norge kom etter bandets opptreden på Vossajazz i 1978. Året etter spilte det på Konsertpaleet i Bergen, og dette markerte også starten på bandets samarbeide med Randy Crawford. Gruppen ga ut det selvtitulerte debutalbumet Lava i 1980, med bidrag fra Geir Langslet på tangenter og Olav Stedje som vokalist. Hestetun og Eriksen forlot så bandet, mens kvartetten Hauge, Hillestad og Langslet samt bassist Rolf Graf fortsatte. De ga ut albumet Cruisin i 1981, med bidrag fra Per Kolstad på piano, saksofonisten Sigurd Køhn, Bruce Rasmussen på trommer (dobbeltromming med Per Hillestad) og Marius Müller på gitar. Låten «Take Your Time» ble en Norges- og Europahit.    

Bandets tredje album, Prime Time, ble utgitt i 1982 med Egil Eldøen som ny vokalist og Sidsel Endresen som medvokalist på én låt. I tillegg til den faste besetningen medvirket Per Kolstad og Sigurd Køhn også på denne innspillingen. Prime Time ble nominert til Spellemannspris i klassen for årets rock-album. Albumet ble etterfulgt av en turne med Randy Crawford i 1983 som også bidro på utgivelsen Fire i 1984. Dette var Lavas mestselgende album og det vant også Spellemannprisen 1984 for beste pop-album.

Samlealbumet Prime Cuts kom i 1985, og i 1990 ble bandets femte studioalbum, Rhythm of Love, utgitt. Et nytt samlealbum, The Very Best of Lava, ble utgitt i 1996. Da de to neste studioalbumene Polarity fra 2003 og Alibi fra 2005 ble utgitt, var Geir Langslet erstattet av Stein Austrud på tangenter og Kåre Kolve medvirket som saksofonist. Konsertalbumet Symphonic Journey fra 2009 ble spilt inn sammen med Kringkastingsorkestret under en konsert på Rockefeller. Lava ga i 2019 ut Water, bandets åttende studioalbum.

Saksofonisten Sigurd Køhn omkom i tsunamien som ble utløst av jordskjelvet i Indiahavet 26. desember 2004. I juli 2011 ble bassisten Rolf Graf syk og aktiviteten i bandet ble redusert til kun en opptreden på Dark Season-festivalen høsten 2011. Graf døde i juli 2013. 

Lava holdt en konsert på Trondheim Jazzfestival våren 2013 med sin nye besetning med Jonny Sjo på bass og Frode Mangen på keyboard. Foruten Sjo har Lava på enkelte konserter brukt Tom Erik Antonsen på bass og som stand-in for Kåre Kolve, har Børge-Are Halvorsen bidratt på saksofon.

Selskapet Preservation Records relanserte mellom 2015 og 2017 deler av katalogen til Lava, med remastrete utgivelser av bandets fem første studioalbum.

I august 2019 utkom albumet Water, innspilt i STC studios i København, med tilleggsmateriale fra Stua Studio i Oslo. Albumet ble utgitt i digitalt format, på CD og vinyl. Musikere på albumet er Jonny Sjo,  Frode Mangen,  Kåre Kolve, Jens Petter Antonsen og Stian Joneid.

I april 2022 gikk Lava i studio i Athletic Sound i Halden.

Diskografi 
Studioalbum
Lava (1980) 
Cruisin (1981)
Prime Time (1982), 
Fire (1984)
The Rhythm of Love (1990)
Polarity (2003)
Alibi (2005)
Water (2019)

Samlealbum
Prime Cuts (1985) 
The Very Best of Lava (1996)

Konsertalbum
Symphonic Journey (2009)

Medlemmer 
Svein Dag Hauge – gitar (1977–nå)
Egil Eldøen – vokal (1982–nå)
Frode Østang Mangen – keyboards (2013–nå)
Jonny Sjo  – bass (2013–nå)
Kåre Kolve  – saksofon (1986–nå)
Ole Petter Hansen Chylie - trommer (2023-nå) 

Tidligere medlemmer
Per Hillestad – trommer og perkusjon (1977– 2023)
Kjell Hestetun – bass (1977–1980)
Stein Eriksen – keyboards (1977–1980)
Rolf Graf – bass (1980–2011, døde i 2013)
Geir Langslet – keyboards (1980–2003)
Marius Müller – gitar (1980–1981, døde i 1999)
Sigurd Køhn – saksofon (1982–1989, 2003–2004, døde i 2004)
Per Kolstad – piano (1982–1989, 2003–2013)

Andre medvirkende
Sidsel Endresen – vokal
Randy Crawford – vokal
Eyþór Gunnarsson – keyboards
Tom Erik Antonsen – bass 
Børge-Are Halvorsen – saksofon
Stein Austrud – keyboards

Referanser

Eksterne lenker
 
 «Lava som ennå gløder» hos dagsavisen.no

Norske jazzgrupper
Norske popgrupper
Vinnere av Spellemannprisen
Band etablert i 1977